สั่ง ป.ป.ส. ซ่อมเครื่องปั๊มยาบ้าดัดแปลงผลิตฟ้าทะลายโจรอัดเม็ด
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวว่า ภายในเดือนนี้กรมราชทัณฑ์ จะผลิตยาฟ้าทะลายโจรได้ประมาณ 4 ล้านเม็ด ซึ่งขณะนี้เป็นการผลิตด้วยมือในการนำแม่พิมพ์มาอัดใส่แคปซูล แต่หากอนาคตมีฟ้าทะลายโจรมากพอ การผลิตด้วยมืออาจจะทำไม่ทัน รวมถึงการขาดแคลนแคปซูลที่จะนำมาบรรจุผง ซึ่งขณะนี้มีไม่เพียงพอต่อความต้องการและราคายังพุ่งสูงขึ้น จึงให้ ป.ป.ส. ซ่อมเครื่องปั้มยาบ้าที่ยึดมาได้จากกลุ่มพ่อค้ายา นำมาประยุกต์เปลี่ยนหัวให้ได้ 500 มิลลิกรัม ซึ่งเครื่องดังกล่าว เป็นเครื่องโรตารี ชนิด 19 หัวตอก 1 ชั่วโมง จะสามารถผลิตได้ 20,000 เม็ดโดยประมาณ มีอยู่ 1 เครื่อง โดยในวันที่ 16 ส.ค. จะซ่อมเสร็จและจะทดลองเดินเครื่องโดยใช้ตัวตอกเดิมก่อน จากนั้นหัวตอกใหม่ ที่เป็นตรา ’ยธ’ จะมาในวันที่ 20 สิงหาคม 2564 นายสมศักดิ์ กล่าวว่า เราต้องเตรียมความพร้อมล่วงหน้าในการรับมือกับปัญหาต่างๆ ขณะนี้ทุกคนยอมรับว่ายาฟ้าทะลายโจรสามารถรักษาโควิด-19 ได้ทำให้เป็นที่ต้องการของตลาด ราคาอาจจะสูงถึงกิโลกรัมละ 1,000 บาท แต่ทางหลายหน่วยงานรวมทั้งกระทรวงยุติธรรม ก็ได้มีการเพาะและปลูกจำนวนมาก ซึ่งในอีกไม่นานก็จะโตเต็มที่พร้อมใช้งานนำมาบดเป็นผงยาได้ และเมื่อมีผลผลิตเป็นวัตถุดิบจำนวนมาก แคปซูลที่จะนำมาบรรจุผงอาจจะไม่เพียงพอต่อความต้องการ หายากและราคาแพงกว่าเดิมหลายเท่า จึงให้ ป.ป.ส. ซ่อมเครื่องปั๊มยาบ้าที่ตั้งโชว์ที่พิพิธภัณฑ์ เปลี่ยนหัวตอกใหม่ใช้ตรา ยธ. เพื่อป้องกันการปลอมปนออกมา คาดว่าจะผลิตได้หลายแสนเม็ดต่อวัน จะทำให้เพียงพอต่อการใช้ในเรือนจำและอาจจะสามารถแจกจ่ายให้ประชาชนได้ รวมทั้งอาจจะสามารถช่วยชาวบ้านผลิตไว้ใช้ได้อีกด้วย